**Tisztelt Egyesületi vezetők!**

**A 2023-24-es bajnoki szezon nevezési határideje felnőtt és utánpótlás bajnokságok esetében 2023. június 30. péntek 12:00 óra**

A nevezés a korábbi évekhez hasonlóan elektronikusan az IFA rendszeren keresztül történik.

A Nevezési felület megnyílt, így aki már összegyűjtötte a szokásos dokumentumokat, az ügyviteli programban elkezdheti a nevezést!

Mellékelten küldöm a 2023/2024. évi szezonnal kapcsolatos főbb tudnivalókat.

Bajnoki szezon 2023. augusztus 05.-06-án kezdődik a Keglovich Kupa mérkőzésekkel. (Az előző sorozatból Országos táblára jutó csapatok erőnyerők lesznek, ők a Magyar Kupa 1. fordulójában játszanak ugyanekkor).

A 16 csapatos bajnokságok 1. fordulójára 2023.08.12-13-án kerül sor. (a 16-nál kevesebb csapattal induló bajnokságok előreláthatólag később kezdődnek a 2022-23-as évadhoz hasonlóan)

A versenyengedély díjak, nevezési-, tagsági díjak, pályahitelesítési díjak, igazolási és átigazolási díjak, valamint a versenyeztetési költségek a 2023/2024-es bajnoki évben továbbra is 90%-os MLSZ támogatással csökkentve kerülnek kiszámlázásra, tagszervezeteinknek a fenti tételek esetében csak a tényleges költség 10%-át kell megfizetni az Igazgatóságunk által szervezett versenysorozatok kapcsán!

**Fizetendő nevezési- és tagsági díjak (nem változott az előző évhez képest!):**

**Vármegyei I. osztály összesen fizetendő 23.000 Ft.**

**Vármegyei II. osztály összesen fizetendő 21.000 Ft.**

**Vármegyei III. osztály összesen fizetendő 19.000 Ft.**

**Önálló Up nevelő összesen fizetendő 2.000 Ft plusz csapatonként 3.000 Ft.**

A korábbi évekhez hasonlóan ezekről a tételekről számlát utólag fognak kapni.

Az egyéb nevezési tételeket (UP csapatok, tartalék csapatok, Keglovich kupa stb.) a bajnokságok elindulása után fogjuk kiszámlázni a korábbi évek során megszokottak szerint.

A magasabb osztályban szereplő sportszervezet által indított tartalék (II.) csapat esetén nem kell külön tagsági díjat fizetni! Pl: T.II-es egyesületnek van T.III-as csapata is, akkor 39.000 forintot kell utalnia.

*A nevezés elengedhetetlen része, hogy a sportszervezet a nevezés határidejéig feltöltse a hivatalos ügyviteli rendszerbe az alábbi dokumentumokat:*1) 2023. június 1. vagy utáni keltezésű bejegyzésről szóló társadalmi szervezet kivonat / cégkivonat;  
2) 2023. június 1. vagy utáni keltezésű hivatalos igazolás(ok) eredeti példányát arról, hogy nincs 90 napot meghaladó, lejárt köztartozása (NAV-tól együttes adóigazolás és önkormányzattól helyi iparűzési adóigazolás);  
3) pályahasználati engedély a 2023/2024-es bajnoki szezonra;  
4) nevezési nyilatkozat

*A következő dokumentumokat csak változás esetén kell a hivatalos ügyviteli rendszerbe feltölteni, vagy ha ez még nem történt meg:*1) hatályos alapszabály / társasági szerződés másolata;  
2) képviseletre jogosult / ügyvezető aláírási címpéldányának másolata;  
3) bejegyzésről szóló hatályos bírósági végzés másolata.

Kérjük a fenti dokumentumok határidőig történő beszerzését.

A Bozsikos nevezéseket ráérnek később is bebökni, amikor az új, 2023-24-es Bozsik évadról tájékoztatást adnak a koordinátorok.

Minden felnőtt bajnokságunkba nevező sportszervezet automatikusan besorolást nyer a Keglovich Vármegyei Kupába is.

A Vármegyei Öregfiúk és a Női csökkentett pályaméretű bajnokságba szintén 2023. június 30. (péntek) 12:00 óra a nevezési határidő (ezúton is felhívjuk figyelmüket, hogy sportorvosi engedély ezen bajnokságokban is kötelező)!

Jövő héten minden egyesületi vezető megkapja a 2023 tavaszi szezonnal kapcsolatos költségekről szóló számláját, kérem, hogy ezeket is szíveskedjenek a nevezésig elutalni a 11707024-20480789 számú bankszámlánkra. Az MLSZ felé tartozó egyesületek nevezési hiánypótlási felszólításban részesülnek.

**Akinek tartozása van, annak nem fogadhatjuk el a nevezését!**

**A korábbi évek során használt nevezési felület, és a nevezési eljárás leírását a mellékelt fájl tartalmazza. Mellékeltük továbbá a nevezéshez kapcsolódó nyilatkozatot, amelyet kitöltve, aláírva, lepecsételve kell feltölteni a megfelelő helyre a nevezési eljárás során.**

**A nevezéshez az előző években megszokott mellékleteket kell felcsatolni (bírósági kivonat, NAV 0-s igazolás, Önkormányzati igazolás, pályahasználati engedély), újdonság nincs.**

Kérem, hogy a nevezések során szíveskedjenek ellenőrizni, hogy minden csapatot beneveztek-e?

Pl. Területi I. osztályú csapatnak külön be kell nevezni az U19-es csapatot, az U16-os és/vagy U-13-as csapatot, tehát legalább 3 sort kell látnia. (ezen felül fakultatív jelleggel U-14-es öregfiúk, vagy női kispályás csapatot is nevezhet)

Területi II. osztályú csapatoknak a felnőtt csapaton kívül U19-es csapatot is kell neveznie (egyéb csapatok fakultatív jelleggel)

Területi III. osztályú csapatok figyeljenek, hogy ha tartalék csapatot is versenyeztetnek, akkor a felnőttön kívül felnőtt tartalék csapatot is nevezzenek be, (a felületen szintén felnőttet kell választani).

A 2023-2024. évi vármegyei bajnokságok versenykiírásai az MLSZ Versenyigazgatóság jóváhagyására várnak, amint véglegessé válnak, azonnal tájékoztatást küldünk és a honlapunkon is közzétesszük!

A felnőtt, felnőtt tartalék, férfi öregfiúk és női felnőtt kispályás bajnokságokon, valamint a Keglovich László vármegyei kupán kívül az alábbi utánpótlás bajnokságok indítását tervezzük:

* **M.I. U19:** 2005. január 1. és 2008. december 31.  között születettek.  (5 fő 2003.01.01 után született túlkorossal)
* **M.II. U19:**2005. január 1. és 2010. december 31.  között születettek.  (5 fő 1998.01.01 után született túlkoros szerepelhet a pályán egyidejűleg)
* **U16:** 2008. január 1. és 2010. december 31.  között születettek
* **U14 3/4 pályás bajnokság:** 2010. január 1. és 2012. december 31. között születettek
* **U13 félpályás bajnokság:** 2011. január 1. és 2013. december 31. között született labdarúgók (Újdonság, hogy ez is hagyományos lebonyolítású bajnokságként fog működni a korábbi tornarendszerű helyett)

Kérjük a Versenykiírásokat majd szíveskedjenek alaposan tanulmányozni, és ha meg tudnak felelni a részvételi feltételeknek, akkor adják be nevezésüket.

Kérjük, hogy a betelt sportorvosi lapokat mielőbb küldjék be, cseréjük továbbra is díjmentes, és a lejáró fényképek frissítésével se várják meg a bajnokság kezdetét, a sportorvosok tájékoztatása szerint most könnyebben tudnak szabad időpontot adni, mint 1-2 hónap múlva.

 Átigazolási időszak:

Felnőtt: 2023. július 1. – július 20. éjfél

2023. július 21. – augusztus 31. éjfél (amennyiben az átadó sportszervezet hozzájárul az átigazoláshoz)

Utánpótlás, Öregfiúk: 2023. július 1. – július 31. éjfél

 2023. augusztus 1. – augusztus 31. éjfél (amennyiben az átadó sportszervezet hozzájárul az átigazoláshoz)

Sporttársi üdvözlettel:

Péter Gábor